b'\n_START_ARTICLE_\nNastagio dels Onesti\n_START_SECTION_\nTrama\n_START_PARAGRAPH_\nEl jove Nastagio, de la noble fam\xc3\xadlia dels Onesti de Ravenna, s\'enamora de la filla de Paolo Traversari, pertanyent a una fam\xc3\xadlia encara m\xc3\xa9s noble, la qual, orgullosa de la pr\xc3\xb2pia bellesa i noblesa, rebutja el seu amor. L\'obstacle a l\'acompliment de la passi\xc3\xb3 amorosa es troba en el car\xc3\xa0cter, cru i arrogant, de la bell\xc3\xadssima dona._NEWLINE_Dilapidat in\xc3\xbatilment un enorme patrimoni en l\'intent d\'impressionar a la seva estimada, Nastagio pensa en el su\xc3\xafcidi, per\xc3\xb2 despr\xc3\xa9s seguint el consell d\'amics i parents i, per oblidar a la dona, s\'allunya de Ravenna. Un divendres, endinsant-se en la pineda de Classe , el jove assisteix a una horrible escena en qu\xc3\xa8 una jove perseguida per dos mastins i d\'un cavaller armat de punyal que en enxampar-la, la mata i d\xc3\xb3na de menjar el cor i les v\xc3\xadsceres als mastins._NEWLINE_A continuaci\xc3\xb3, el cos de la dona es ref\xc3\xa0, ella s\'aixeca i repr\xc3\xa8n la fugida i \xc3\xa9s novament perseguida, morta i donada de nou com a menjar als gossos. Quant a Nastagio, que, essent d\'esperit noble, intenta ajudar a la noia, s\'atura davant l\'explicaci\xc3\xb3 del cavaller que li diu que s\'allunyi, que ells s\xc3\xb3n fantasmes d\'\xc3\xa0nimes condemnades a l\'infern i que aquella escena es repeteix cada divendres en aquell lloc i en altres llocs els altres dies, respecte a ell (Guido dels Anastagi), enamorat de la dona i rebutjat per ella, es va su\xc3\xafcidar, mereixent per aix\xc3\xb2 la condemna de l\'infern, mentre la dona, despr\xc3\xa9s de la seva mort, castigada per no haver correspost a l\'amor que se li oferia, havia de sofrir aquell c\xc3\xa0stig durant tants anys com mesos havia estat cruel amb ell._NEWLINE_La visi\xc3\xb3 desdobla i duplica la hist\xc3\xb2ria (el cas) de Nastagio, i la semblan\xc3\xa7a entre els noms del protagonista i el cavaller s\xc3\xb3n bastant indicatives respecte a aix\xc3\xb2. Es posen en escena (com en un teatre) les obsessions amoroses de Nastagio i el risc que ell i la seva estimada corren,de ser protagonistes d\'un c\xc3\xa0stig com el que pateixen cont\xc3\xadnuament els fantasmes (ella per perseverar en el rebuig de l\'amor de Nastagi i ell pensant en el su\xc3\xafcidi pel dolor d\'aquest rebuig)._NEWLINE_Escoltades les paraules del cavaller, Nastagio va decidir aprofitar-se de la situaci\xc3\xb3 i envia \xc2\xa0a cridar als seus familiars, als quals demana que convidin a la fam\xc3\xadlia dels Traversari a un banquet a la pineda pel divendres seg\xc3\xbcent. Nastagio fa preparar un dinar magn\xc3\xadfic i fa col\xc2\xb7locar les taules sota els pins al voltant del lloc on havia assistit a la matan\xc3\xa7a de la dona. Al banquet participa tamb\xc3\xa9 la filla dels Traversari: arribats al darrer plat, tots comencen a sentir els crits desesperats de la dona, i es repeteix la macabra escena i la posterior explicaci\xc3\xb3 del cavaller._NEWLINE_Aquest fet espanta molt a les dones presents al banquet, per\xc3\xb2 sobretot a la filla dels Traversari, que, espantada per la visi\xc3\xb3, pensa en la crueltat que sempre ha tingut cap a Nastagio, converteix el seu rebuig en amor i, el diumenge seg\xc3\xbcent, consenteix a casar-se amb Nastagio. A m\xc3\xa9s, totes les dones de Ravenna agafen tanta por que, a partir d\'aquell moment, canvien d\'actitud \xc2\xa0amb els homes, ja que es tornen: "m\xc3\xa9s complaents a entendre\'s amb els homes que no havien estat abans".\n_START_SECTION_\nNastagio dels Onesti en l\'art\n_START_PARAGRAPH_\nSandro Botticelli va crear una s\xc3\xa8rie de quatre panells que il\xc2\xb7lustren quatre episodis de la novel\xc2\xb7la de Boccaccio, potser van ser un enc\xc3\xa0rrec de Lorenzo el Magn\xc3\xadfic el 1483 per fer-ne donaci\xc3\xb3 al seu nebot Giannozzo Pucci amb motiu del seu matrimoni amb Lucrezia Bini aquell any. Conservats els panells al Palazzo Pucci, a la segona meitat del segle XIX es van dispersar: tres estan avui en dia al Museu del Prado i nom\xc3\xa9s un, l\'\xc3\xbaltim, ha tornat a la seva ubicaci\xc3\xb3 original despr\xc3\xa9s d\'haver estat, entre altres llocs, a la Col\xc2\xb7lecci\xc3\xb3 Watney de Charlbury prop de Londres._NEWLINE_En els dos primers panells es narra l\'aparici\xc3\xb3 fantasmal, en el tercer es descriu el banquet que organitza Nastagio per sorprendre la seva estimada, i en l\'\xc3\xbaltim es mostra el banquet de noces, que \xc3\xa9s el final feli\xc3\xa7 de la parella.\n_START_SECTION_\nNastagio dels Onesti I\n_START_PARAGRAPH_\nNastagio hi apareix representat tres cops en el mateix quadre. Lluny, conversa amb els seus companys en un campament. Ja en primer terme a l\'esquerra, passeja capcot pel rebuig de la seva estimada, i en el centre, apareix amb una branca tractant de defensar la dona nua \xc2\xa0 atacada per dos gossos i perseguida pel cavaller, que apareix a la dreta. La viol\xc3\xa8ncia de l\'escena en primer pla contrasta amb el ser\xc3\xa8 paisatge del fons, que pret\xc3\xa9n evocar la ciutat de Ravenna.\n_START_SECTION_\nNastagio dels Onesti II\n_START_PARAGRAPH_\nEl segon episodi mostra, a l\'esquerra, al jove Nastagio, que retrocedeix horroritzat davant l\'escena que t\xc3\xa9 lloc al centre de la pintura. La dona ha resultat morta i el cavaller li fa un tall a l\'esquena per treure-li el cor i llan\xc3\xa7ar-lo als gossos, que se\'l mengen a l\'extrem de la dreta. Al fons es veu com l\'episodi fantasmal es repeteix amb una nova persecuci\xc3\xb3. Aquesta escena en la llunyania est\xc3\xa0 centrada i emmarcada pels troncs dels arbres.\n_START_SECTION_\nNastagio dels Onesti III\n_START_PARAGRAPH_\nEn el tercer episodi es reprodueix l\'escena de la persecuci\xc3\xb3 enmig del banquet a la pineda. Es veu en el centre a la dona atacada pels gossos, amb el genet a la dreta. Nastagio, lleugerament a l\'esquerra.\xc2\xa0 Al lateral dret es veu a Nastagio parlant despr\xc3\xa9s amb la criada de la seva estimada, que li explica que la jove ha accedit als seus desitjos. Es veuen els escuts dels Bini i els Pucci i tamb\xc3\xa9, al centre, el dels M\xc3\xa8dici.\n_START_SECTION_\nNastagio dels Onesti IV\n_START_PARAGRAPH_\nEl darrer episodi es diferencia dels altres panells perqu\xc3\xa8, es presenta com una sola escena: el banquet de noces de Nastagio i la seva n\xc3\xbavia. Hi ha dues files de taules col\xc2\xb7locades sota uns porxos, amb un arc de triomf al fons.\n_START_SECTION_\nEstil i interpretaci\xc3\xb3\n_START_PARAGRAPH_\nDos personatges de la novel\xc2\xb7la, el cavaller negre i la dona que fuig, s\xc3\xb3n condemnats que es troben a l\'infern. No apareix en el conte cap signe de penediment pels seus pecats, \xc3\xa9s a dir, el su\xc3\xafcidi per part d\'ell ni el rebuig de l\'amor per part d\'ella. Per Boccaccio, per tant, l\'amor, fins i tot en el seu component hedonista, rep una valoraci\xc3\xb3 positiva: la mala disposici\xc3\xb3 en l\'amor \xc3\xa9s digna de c\xc3\xa0stig div\xc3\xad; tothom t\xc3\xa9 el dret a estimar i ser estimat, per tant la dona \xc2\xa0tamb\xc3\xa9 \xc3\xa9s culpable, per no haver estimat. Per tant la moral del conte seria que les dones farien b\xc3\xa9 de consentir a les sol\xc2\xb7licituds d\'amor.\n_START_SECTION_\nLa "cacera infernal"\n_START_PARAGRAPH_\nTota l\'escena que t\xc3\xa9 lloc en la novel\xc2\xb7la representa una "cacera infernal" que \xc3\xa9s un element t\xc3\xadpic de la literatura i de l\'imaginari medievals._NEWLINE_La "cacera infernal", ja present a la Divina Com\xc3\xa8dia, a la selva dels su\xc3\xafcides (Infern XIII, vv.111-129), \xc3\xa9s inserida per Boccaccio en una escenografia naturalista molt diferent de la de Dante, un locus amoenus el qual t\xc3\xa9 trets molt menys macabres i m\xc3\xa9s similars a aquells d\'un "acte sacramental". Afegirem que en la Divina Com\xc3\xa8dia la persecuci\xc3\xb3, no es fa contra els su\xc3\xafcides, sin\xc3\xb3 contra els malbaratadors; sembla que de fet era tamb\xc3\xa9 el cas de Nastagio (encara que malbaratava per conquistar l\'estimada).'